Continua ELIESCOLA amb la xarrada 'Els superpoders de la família'
05 de febrer de 2024

Dijous passat va tindre lloc una nova sessió d'ELIESCOLA, l'escola de famílies de l'Eliana amb la xarrada 'Els superpoders de la família'. Els quasi 30 participants en aquest ocasió van poder aprendre, de la mà de l'educador social Iván Burguete, quals són aqueixes habilitats o característiques especials (superpoders) que domina cada família i la fan única; ja que, utilitzades de manera adequada, poden aconseguir que la comunicació, la convivència, els limites o les rutines no siguen reptes inassolibles.

El programa ELIESCOLA promou un ampli programa d'activitats durant el curs escolar amb la finalitat d'oferir les eines necessàries als pares i mares, per a poder desenvolupar un espai segur en la llar, resolució de conflictes, comunicació, trencar amb estereotips, conéixer la realitat dels fills i filles, estar al dia en temes com a xarxes socials o a com utilitzar adequadament el mòbil.

Les formacions són mensuals, entre els mesos de novembre i maig, gratuïtes, i compten amb servei de ‘canguroteca’. Així mateix, diverses sessions compten amb professionals de diferents associacions especialitzades, com ara: el Centre Dona de Yátova o la Guàrdia Civil.

La pròxima sessió tindrà lloc dijous 29 de febrer, sota el títol 'Spoiler famílies!: es pot sobreviure a les pantalles', a càrrec de la Fundació Adsis, en la qual es tractarà l'adolescència digital, com detectar un comportament d'abusos de les pantalles, previndre'l i s'oferiran recursos útils d'ajuda. Inscripció gratuïta en prevenciofamiliar@leliana.es.